《答陆士衡诗》
魏晋·夏靖

大哉乾元，万品资生。陶育五常，惟浊惟清。猗欤君子，诞禀纯精。

行归于周，忠笃允诚。允诚伊何，拔群出俗。恒若不修，抱此素朴。

履谦居冲，恒若不足。上交不谄，下交不渎。倬彼云汉，于章于天。

九五翻飞，利见大人。大人有命，是牧是招。时行则行，遂升东朝。

东朝光光，天同其曜。匪徒一台，天同其照。其照尔德，又简尔才。

将登三事，百揆是厘。据仁为本，仗义为舆。经纬三坟，错综众书。

斟酌圣奥，与道卷舒。靡靡陆生，帝度其心。静恭夙夜，莫其德音。

德音既莫，其美弥深。为物之主，为士之林。天作高山，大王荒之。

荡荡荆土，子其康之。风俗未敦，子其臧之。群彦未叙，子其纲之。

忝荣剖符，悠悠在兹。羔裘豹祛，有愧不能。乃眷我顾，爰贻休诗。

嘉睹嘉藻，以为清规。敢铭妙言，终始永思。